Gesin op kleinhoewe aangeval, vroue verkrag | Maroela Media
Drie gewapende aanvallers het verlede Vrydag op 'n gesin se kleinhoewe in Zwartkop, Muldersdrift, toegeslaan. Hulle het die pa van die gesin vasgebind en sy vrou en twee dogters verkrag.
Konst. Boitumelo Sehloho, woordvoerder van die Muldersdrift-polisie, sê die drie aanvallers het die aand met vuurwapens die huis binnegegaan en 'n 73-jarige man, die pa van die gesin, beveel om op die grond te lê. Hulle het sy hande en bene vasgebind.
"Die aanvallers het geld van die man geëis. Toe hy nie vir hulle geld kon gee nie, het hulle hom begin slaan," vertel Sehloho. Hulle het die man deursoek en sy selfoon gekry en gevat.
Sehloho sê die aanvallers het daarna die man se 46-jarige vrou en twee dogters, onderskeidelik 15 en 11 jaar oud, na 'n ander kamer van die huis geneem en verkrag.
Volgens Sehloho is die verdagtes tussen 21 en 35 jaar oud. Hulle het ná die aanval gevlug en is steeds op vrye voet.
"Ons doen 'n beroep op die gemeenskap van Muldersdrift om op die uitkyk te wees vir die verdagtes. Hulle is gewapen en uiters gevaarlik," sê Sehloho.
Lt.kol. Mankontsho Setlhare, die Muldersdrift-polisiestasie se bevelvoerder, waarsku inwoners teen huisrooftogte, wat met geweld gepaardgaan. Dít het sedert die begin van Julie skerp in die omgewing toegeneem. Talle huisroofgevalle is die afgelope maand in Lindley, Zwartkop en Nooitgedacht in Muldersdrift aangemeld.
"Dit is gewoonlik drie tot ses verdagtes, met vuurwapens, wat die huise beroof. In al die voorvalle wat tot dusver aangemeld is, het die rowers met geweld die huise betree," sê Setlhare.
Setlhare versoek ook inwoners om proaktief en te alle tye paraat te wees, asook die sekuriteit by hul huise op te skerp. Hy vra ook dat inwoners enige verdagte gedrag by die polisie aanmeld.
"Inwoners moet seker maak hul huise en motorhuise se deure is deurgaans gesluit. Moenie spaarsleutels onder deurmatte, potplante of 'n ander baie algemene ligging bêre nie."
Enigiemand met meer inligting wat tot die inhegtenisneming van die aanvallers kan lei, kan die Muldersdrift-polisie by 011 4600/4641 bel of die polisie se misdaadnommer, 08600 10111, skakel.
Gauteng In die nuus muldersdrift plaasaanvalle
Dis nou tyd dat jy jou wapen dra soos jy jou selfoon byderhand het…te veel kom weg met moord !
Die tydlyn maak nie lekker vir my sin nie. Gister was dit soos veldbrand op sosiale media versprei en die berig sê dit het reeds verlede Vrydag gebeur. Hoekom nou eers berig?
Kan iemand asseblief vir my verduidelik wanneer ons regering aanspreeklik gehou sal word vir die veiligheid van haar burgers. Ons moeders, dogters en susters is nie veilig nie en hul moordenaars en aanvallers loop vrylik tussen ons round. Ons is nêrens veilig nie, nie in ons huise, ons skole of op ons paaie nie, en die misdadigers kom weg met hul afskuwelike misdade. Ons kan die beste sekuriteitstelsel kry wat geld kan bied, maar hoe hou ons ons kinders veilig in die regte wêreld. Die regering wil weet hoekom die misdade nie aangemeld word nie, want dit is nutteloos om… Lees meer »
Maklikste is net doodeenvoudig. Laat boere toestemming kry om hulle self te bewapen en te skiet… No questions asked… geregtigheid maar in eie hande neem want die gereg het nie geregtigheid nie. Enough is enough
Hoekom as n ANC lid vermoor word word die verdagte binne 48 uur opgespoor en gearesteer, maar met plaasmoorde kry hulle partymaal die verdagtes glad nie?